奉和襲美新秋言懷三十韻次韻
作者：陸龜蒙
朝代：唐

paragraphs: 身閑唯愛靜，籬外是荒郊。
地僻憐同巷，庭喧厭累巢。
岸聲搖舴艋，窗影辨蠨蛸。
徑祗溪禽下，關唯野客敲。
竹岡從古凸，池緣本來䫜。
早藕擎霜節，涼花束紫梢。
漁情隨錘網，獵興起鳴𩩉。
好夢經年說，名方著處抄。
才疎惟自補，技癢欲誰抓。
窗靜常懸䕹，鞭閑不正鞘。
山衣輕斧藻，天籟逸弦匏。
蕙轉風前帶，桃烘雨後膠。
蘚乾黏晚砌，煙濕動晨庖。
沈約便圖籍，揚雄重酒肴。
目曾窺絕洞，耳不犯征鐃。
曆外窮飛朔，蓍中記伏爻。
石林空寂歷，雲肆肯嘵譊。
松桂何妨蠹，龜龍亦任嘲。
未能丹作髓，誰相紫爲胞。
莫把榮枯異，但和大小包。
由弓猨不捷，梁圈虎忘虓。
舊友懷三益，關山阻二崤。
道隨書簏古，時共釣輪拋。
好作忘機士，須爲莫逆交。
看君馳諫草，憐我臥衡茅。
出處雖冥默，薰蕕肯溷殽。
岸沙從鶴印，崖蜜勸人𦾱。
白菌盈枯枿，黃精滿綠筲。
仙因隱居信，禪是淨名教。
勿謂江湖永，終浮一大瓟。